Virallinen lehti nro C 348 , 03/12/1999 s. 0108



KIRJALLINEN KYSYMYS E-0624/99 esittäjä(t): Gianni Tamino (V) ja Antoni Gutiérrez Díaz (GUE/NGL) komissiolle (12. maaliskuuta 1999) Aihe: Kirjolohen istuttaminen Serpis-jokeen (Valencia, Espanja) Valencia hispánica on joissakin Valencian alueen joissa elävä uhanalainen kotoperäinen kalalaji. Luonnonympäristöstä vastaava pääosasto (entinen ICONA), Madridin kansallinen luonnontieteellinen museo, Valencian koemaatalouden keskus sekä monet espanjalaiset yliopistot ja eri asiantuntijat ovat vahvistaneet, että lajia tavataan Serpis-joessa. EU osallistuu lajin suojeluun LIFE-ohjelmasta 984 000:lla eurolla. Valencian aluehallituksen ympäristöosasto on vuoden 1993 teknisen selvityksen perusteella jättänyt kuitenkin huomiotta lajin esiintymisen Serpiksessä ja vastoin 21. toukokuuta 1992 annetun Habitat-direktiivin (92/43/ETY)(1) määräyksiä, joissa kielletään vieraiden lajien istuttaminen, jos se voi vahingoittaa kotoperäisiä lajeja, se on istuttanut jokeen kirjolohia, jotka kokonsa vuoksi ovat joessa Valencia hispánican luonnollisia vihollisia. Tämän vuoksi heinäkuussa 1998 Valencian kokeellisen kalanviljelyn keskus teki Euroopan oikeusasiamiehelle valituksen (789/98/JMA) kyseisen direktiivin rikkomisesta. Eikö komission mielestä olisi tärkeää verrata ympäristöosaston vuoden 1993 teknistä selvitystä, jonka mukaan Valencia hispánicaa ei tavata Serpis-joessa, muiden tiedemiesten lausuntoihin? Katsooko komissio, että Serpis-joen sisällyttäminen Habitat-direktiivin 5 artiklassa vahvistettuihin erityissuojelualueisiin edesauttaisi tämän lajin suojelutavoitteen saavuttamista? Eikö komission mielestä kyseisessä valituksessa esitettyjen väärinkäytösten vuoksi tulisi tutkia miten LIFE-ohjelman varoja on käytetty Valencia hispánican kannan elvyttämiseksi? Komission jäsenen Ritt Bjerregaardinkomission puolesta antama vastaus (28. huhtikuuta 1999) Komissio on tietoinen seikoista, jotka parlamentin jäsen toi esille, sillä komissiolle on jo jätetty samaan aiheeseen liittyvä valitus. Vieraiden lajien istuttaminen, joka voi vahingoittaa kotoperäisiä lajeja, kuuluu luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/EY soveltamisalaan. Erityisesti direktiivin 22 artiklan b kohdan mukaisesti jäsenvaltioiden on: "'varmistettava, että epäluontaisten lajien tahallinen istuttaminen niiden alueella säännellään siten, että se ei aiheuta haittaa luontotyypeille niiden luontaisella levinneisyysalueella eikä luontaiselle luonnonvaraiselle eläimistölle tai kasvistolle, ja jos se katsotaan tarpeelliseksi, kiellettävä tällainen istuttaminen. Arvioinnin tulokset on annettava komitealle tiedoksi.'" Komission käsitellessä tätä valitusta Espanjan viranomaiset ilmoittivat, että saatavilla olevan tieteellisen todistusaineiston mukaan Valencia hispánican esiintymistä Serpis-joessa ei ole vahvistettu. Espanjan viranomaisten toimittamasta CSIC:n (Espanjan tieteellisen tutkimuksen neuvosto) tekemästä tieteellisestä tutkimuksesta käy ilmi, että vaikka Valencia hispánicaa esiintyisikin joessa (mitä ei ole tätä aikaisemmin vahvistettu), sen elinympäristö on erilainen kuin vieraiden lajien. Näin ollen vieras laji ei ole sille uhkana. Tämä tieto toimitettiin valituksen tekijälle, joka ei saattanut komission tietoon muita seikkoja, jotka auttaisivat selvittämään, onko yhteisön lainsäädäntöä tässä tapauksessa rikottu. Edellä mainitun perusteella parlamentin jäsenien esiintuomat seikat eivät riko direktiiviä 92/43/ETY. Koska direktiiviä 92/43/ETY ei ole ilmeisesti rikottu, komissio ei katso tarpeelliseksi erityisen selvityksen tekemistä yhteisön varojen käytöstä. Muiden Life-Nature-hankkeiden tapaan myös tähän hankkeeseen kohdistetaan säännöllisesti teknisiä ja varainhoidollisia valvontatoimenpiteitä. (1) EYVL L 206, 22.7.1992, s. 7.